Diari Oficial de la Generalitat Valenciana


Sumari del DOGV 6135, del 02-11-2009 (2009/12612)

ORDRE de 27 d'octubre de 2009, de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació de treballadores i treballadors residents a la Comunitat Valenciana, i es convoquen per a l'exercici de 2009.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6135

Data del DOGV
:   02-11-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/12743


Data del document
:   27-10-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda social
    * jubilació anticipada
    * acomiadament per causes econòmiques
    * pensió complementària
    * ajuda pública

ORDRE de 27 d'octubre de 2009, de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació de treballadores i treballadors residents a la Comunitat Valenciana, i es convoquen per a l'exercici de 2009. [2009/12552]  
PREÀMBUL  
I  
La Conselleria d'Economia, Hisenda i Ocupació, a través de l'Ordre de 27 de setembre de 2005 (DOGV núm. 5105 de 3 d'octubre), modificada per l'Ordre d'11 d'abril de 2007 (DOCV núm. 5497 de 24 d'abril), va establir un programa d'ajudes als treballadors que per distintes causes es veuen impel·lits a extingir la seua relació laboral amb les empreses on exercixen la seua activitat laboral i que arribat eixe moment compten amb una edat que dificulta la seua reinserció en el mercat de treball.  
Este programa consistent en ajudes per al manteniment de les seues rendes i cotitzacions a la seguretat social sota modalitats de distints tipus, però amb el denominador comú de la seua adopció amb caràcter previ al moment en què puguen arribar a l'edat ordinària de jubilació, s'ha anat adaptant conforme el moment o les noves disposicions normatives estatals i valencianes ho exigien.  
D'altra banda, l'actual situació de crisi econòmica s'està traduint en una pèrdua substancial de llocs de treball, amb especial incidència quant als seus efectes personals i socials en els treballadors majors de 55 anys, que com s'ha expressat anteriorment, afronten amb majors dificultats la seua reinserció laboral. Així es reflectix en els plans especials dirigits a sectors en crisi (tèxtil i confecció, calçat, etc) on s'implementen mesures especifiques a treballadors d'este tram d'edat, raó per la qual s'estima que s'han d'harmonitzar estes mesures a fi de completar el marc de protecció a este col·lectiu.  
Tot això fa necessari que es publique una norma que refonga els textos publicats en els anys 2005 i 2007 amb l'oportuna adequació al context sociolaboral actual.  
II  
Per raons de sistemàtica, les bases que s'aproven per la present ordre es despleguen en quatre títols:  
El títol I es referix a les denominades ajudes prèvies a la jubilació ordinària, de conformitat amb el règim establit per l'Ordre de 5 d'octubre de 1994, del Ministeri de Treball i Seguretat Social (BOE de 22 d'octubre de 1994) i el finançament de la qual prové de fons del ministeri esmentat, i la normativa pròpia de la Generalitat Valenciana en matèria pressupostària.   
Els seus destinataris són els treballadors residents a la Comunitat Valenciana pertanyents a empreses en crisi no subjectes a plans de reconversió industrial que hi han cessat mitjançant acord adoptat al si de les empreses esmentades. Estes ajudes tenen com a objecte evitar les conseqüències traumàtiques davant de la pèrdua de rendes salarials i cotitzacions socials fins al moment en què els treballadors puguen accedir a la jubilació ordinària.  
Les ajudes contingudes en el títol II, tenen com a objecte evitar el menyscabament de les pensions de jubilació per pèrdua de períodes de carència o disminució de les bases reguladores per mitjà de la subscripció de convenis especials. Els seus destinataris són treballadors que van perdre la seua ocupació com a conseqüència dels expedients d'acomiadament col·lectiu inclosos en l'annex II a la present ordre.   
Vinculat a este règim d'ajudes, s'inclou una altra que té per destinataris als mateixos treballadors si subscriuen préstecs o pòlisses de crèdit bancàries per al pagament de les cotitzacions mensuals i el concepte de les quals seria el de subvenció dels interessos que es meriten per les dites operacions creditícies.  
Les bases preveuen així mateix en el títol III un règim d'ajudes destinades a subvencionar parcialment el cost dels plans de prejubilació a què voluntàriament s'acullen els treballadors excedents; plans que han d'estar subscrits amb entitats asseguradores autoritzades per a operar per la Llei 30/1995, de 8 de novembre, d'Ordenació i Supervisió de les Assegurances Privades, en les seues diverses modalitats, incloent-hi aquells que preveuen complements de retribucions que puguen percebre durant la seua situació de desocupació, i les relatives a la millora de les seues cotitzacions a la Seguretat Social, o bé plans específics de pensions el rescat dels quals es produïsca en el moment en què complisquen les condicions d'edat fixats en estos.  
III  
El títol IV establix les disposicions comunes. Les bases compreses en estes prenen en consideració el caràcter social de les ajudes que es regulen i el moment en què es produïxen les situacions que s'intenta protegir, la qual cosa determina la impossibilitat d'acudir al procediment de concurrència competitiva i optar pel de concessió directa.  
Els motius pels quals ha de fer-se ús del procediment de concessió directa, tal com excepcionalment preveu l'article 22.2.c) de la Llei General de Subvencions, són:  
a) Per l'interés social que perseguixen. No pot establir-se un procediment de concurrència competitiva, perquè resultaria contrari a l'objecte de l'ajuda posar en contradicció necessitats de les persones que no constituïxen de per si la realització de cap activitat susceptible de ser atesa per la millor opció que es presente.  
b) L'adopció de mesures socials davant de la pèrdua d'ocupació no pot ser objecte de programació, ni pot esperar-se a la finalització d'un determinat termini per a la seua resolució.  
c) L'objecte d'estes, que no és un altre que pal·liar els efectes traumàtics de les crisis empresarials i garantir la jubilació ordinària d'aquells treballadors que van extingir la seua relació laboral en anteriors exercicis, amb els quals l'administració va adquirir el compromís d'atendre'ls, subjecte únicament a les disponibilitats pressupostàries.  
Tanmateix, això no obsta que estes puguen ser objecte de convocatòria publica d'acord amb el règim que ací s'establix: concessió d'acord amb criteris objectius prèviament delimitats, l'existència prèvia de crèdit adequat i suficient i les obligacions inherents a tots els beneficiaris quant al control financer i el deure de col·laboració amb els òrgans de l'administració pública competents.  
Així mateix i respecte de la publicació dels beneficiaris, ha de considerar-se d'aplicació l'excepció continguda en l'article 18.3.d) de la Llei General de Subvencions amb vista a preservar la intimitat personal i familiar dels seus destinataris.  
D'altra banda al tractar-se d'ajudes destinades a prejubilacions de persones físiques -treballadors afectats per expedients de regulació d'ocupació- que no exercixen activitats econòmiques ni professionals, no complixen amb el requisit de l'avantatge econòmic ni amb el falsejament de la competència que afecte els intercanvis comercials entre els estats membres, per la qual cosa queden excloses de l'aplicació del principi d'incompatibilitat amb el mercat comú formulat en l'apartat 1 de l'article 87 del Tractat CE, i per tant no és obligatori notificar-les a la Comissió Europea.  
Per això, i fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià, l'article 47 del text refós de la Llei d'Hisenda Pública de la Generalitat Valenciana i el Decret 8/2004 de 3 de setembre, del president de la Generalitat Valenciana, pel qual s'assignen a la Presidència i a les conselleries determinades competències,  
ORDENE  
Article únic  
S'aproven les bases que regulen la concessió de les ajudes prèvies a la jubilació de treballadors i treballadores residents en la Comunitat Valenciana.  
Les bases es contenen en l'annex I de la present ordre, i constituïxen el text normatiu i de procediment a què podran acollir-se els destinataris del règim d'ajudes que s'hi establix.  
DISPOSICIONS ADDICIONALS  
Primera. Convocatòria  
Excepcionalment, sense perjuí del que disposa la base divuitena, i atenent criteris d'eficàcia, per a l'exercici econòmic 2009 es convoquen les ajudes prèvies a la jubilació de treballadores i treballadors residents en la Comunitat Valenciana.  
El termini per a sol·licitar-les serà d'un mes comptat a partir de l'endemà de la publicació de l'ordre en el DOCV.   
Segona. Dotació  
De conformitat amb el que establix el detall de transferències i subvencions de la Llei 17/2008 de 29 de desembre, de Pressupostos de la Generalitat per a l'exercici 2009, la Conselleria d'Economia, Hisenda i Ocupació finançarà les ajudes a càrrec del programa 315.10, Condicions de Treball, Cooperativisme i Economia Social, línia pressupostària T0211.000 amb 3.431.124,30 euros, segons el detall següent:   
- 1.220.000 euros són fons procedents del Ministeri de Treball i Afers Socials destinats íntegrament al finançament de les ajudes establides en el títol I.   
- 2.211.124,30 euros són fons propis de la Generalitat resultants de la minoració en 10.055,70 euros produïda en la dotació inicial (1.221.180 euros) per a atendre obligacions degudament contretes en l'exercici de 2008 i l'increment en 1.000.000 d'euros produït en virtut de l'Acord del Consell adoptat en la reunió realitzada el 10 de juliol de 2009.  
Estos imports es podran incrementar, si és el cas, a través de l'assignació de majors transferències de fons finalistes i/o per mitjà de modificacions pressupostàries.  
DISPOSICIÓ DEROGATÒRIA ÚNICA  
Es deroguen l'Ordre de 27 de setembre de 2005, (DOGV núm. 5105 del dia 3 d'octubre) de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació dels treballadors i treballadores residents en la Comunitat Valenciana, i l'Ordre d'11 d'abril de 2007 (DOCV núm. 5497 del 24 d'abril), per la qual es van modificar les dites bases i es van convocar les ajudes per a l'exercici 2007.  
DISPOSICIONS FINALS  
Primera  
Es faculta el director general de Treball, Cooperativisme i Economia Social per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
Contra el que disposa l'ordre, que posa fi a la via administrativa, es podrà interposar recurs potestatiu de reposició davant de l'òrgan que l'ha dictada en el termini d'un mes, o ser impugnada directament davant de l'ordre jurisdiccional contenciós administratiu en el termini de dos mesos, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
València, 27 d'octubre de 2009.- El vicepresident segon i conseller d'Economia, Hisenda i Ocupació: Gerardo Camps Devesa.  
ANNEX I  
Bases que regulen el règim d'ajudes destinades a la jubilació  
de treballadors i treballadores residents en la Comunitat Valenciana  
Títol I  
Ajudes prèvies a la jubilació ordinària  
Primera. Objecte i àmbit  
1. Les subvencions regulades en este títol tenen com a objecte facilitar una cobertura econòmica als treballadors afectats pels processos d'extinció de relacions de treball, per causes econòmiques, tècniques, organitzatives o de producció, sempre que complisquen els requisits i les condicions exigits per les presents bases, fins que arriben a la situació de jubilació en la seua modalitat contributiva en el sistema de la Seguretat Social.  
2. Les empreses en processos de reestructuració, no subjectes a plans de reconversió industrial, podran sol·licitar per als treballadors que hi cessen per les causes previstes en els articles 51 i 52.C, de l'Estatut dels Treballadors, amb conformitat prèvia expressa i individual de cada un, les ajudes que en les presents bases s'establixen, sempre que aquells, en arribar a l'edat ordinària per a l'accés a la pensió de jubilació en la seua modalitat contributiva en el règim de la Seguretat Social d'enquadrament, puguen tindre cobert el període de cotització exigit per a causar dret a la pensió de jubilació esmentada en este règim, estiguen en alta o situació assimilada en este i amb una edat de 60 anys, real o teòrica per aplicació de coeficients reductors d'edat, com a mínim, quan accedisquen al sistema d'ajudes.  
3. La quantia inicial de l'ajuda serà el 75 per 100 del resultat de dividir entre set la suma de les bases de cotització d'accidents de treball i malalties professionals, excloses les hores extraordinàries, corresponents als sis mesos anteriors a la data d'efectivitat de l'ajuda, sense que en cap cas puguen superar la pensió màxima establida en el règim general de la Seguretat Social per a l'any en què tinga lloc esta efectivitat.  
4. L'ajuda només es podrà sol·licitar fins a un màxim de cinc anys. Durant el primer any de percepció la quantia de l'ajuda serà la que resulte d'aplicar el que disposa el número anterior. Per al segon i successius anys s'incrementarà acumulativament d'acord amb les previsions d'increment de l'índex de preus al consum de l'any en què tinga efectivitat.  
5. Les empreses podran acordar amb els seus treballadors complements addicionals sobre la quantia assenyalada en el número anterior, sempre que l'excés resultant siga pagat íntegrament per aquelles. A petició de les empreses, estos complements podran ser capitalitzats conjuntament amb les ajudes, i en este cas seran pagats per l'entitat gestora corresponent.  
6. L'incompliment per part de l'empresa de les obligacions contretes en el finançament d'ajudes d'esta classe concedides amb anterioritat podrà motivar la denegació de noves ajudes.  
Segona. Situació del treballador i cotització a la Seguretat Social  
1. Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social, a efectes de continuar cotitzant-se per ell pel tipus corresponent a contingències comunes establit per a l'any d'efectivitat de l'ajuda. La base inicial de cotització del període es determinarà prenent la mitjana de les últimes sis bases cotitzades per contingències comunes anteriors a la data en què haja de començar a percebre l'ajuda.  
2. Quan les ajudes es causen per treballadors enquadrats en un règim especial de la Seguretat Social en què es cotitze per a la contingència de jubilació per una base diferent de la de contingències comunes, la base inicial de cotització per al període de percepció de l'ajuda serà la mitjana de les bases corresponents a la contingència esmentada durant els últims sis mesos cotitzats anteriors a l'efectivitat de l'ajuda.  
3. La base de cotització obtinguda segons els números anteriors s'actualitzarà acumulativament a partir del segon any de percepció, en el percentatge d'increment que es fixe per a l'actualització de l'ajuda, si bé en cap cas podrà ser superior a la base màxima vigent en cada moment per al grup de la categoria professional de què es tracte.   
4. Quan els treballadors accedisquen al sistema d'ajudes després d'un període de desocupació, la base de cotització inicial s'actualitzarà tenint en compte l'evolució que hagen experimentat les bases màximes de cotització del règim general de la Seguretat Social durant aquell període.  
Tercera. Finançament  
La finançament de les ajudes prèvies a la jubilació ordinària i de les cotitzacions a la Seguretat Social que hagen de realitzar-se durant la percepció d'estes, correspondrà en un 60 per 100 a les empreses sol·licitants i el 40 per 100 restant anirà a càrrec del programa 315.10 del pressupost de despeses de la Generalitat amb fons procedents del Ministeri de Treball i Afers Socials.  
La participació de l'empresa podrà superar este percentatge si hi ha prèvia conformitat d'esta.  
Quarta. Documentació específica  
1. Les sol·licituds hauran de dur adjunta la documentació específica següent:  
a) La que siga requerida, en cada cas, per als acomiadaments col·lectius de l'article 51 de l'Estatut dels Treballadors.  
b) En els casos previstos en l'article 52.C de l'Estatut dels Treballadors, s'acreditarà de forma fefaent que s'han complit els requisits dels apartats a) i c) de l'article 53.1 del dit text legal.  
c) Relació dels treballadors per als quals se sol·liciten les ajudes, indicant-hi amb claredat les seues circumstàncies personals i laborals, així com el seu número d'afiliació a la Seguretat Social i el seu document nacional d'identitat.  
d) Document en què s'acredite la conformitat individualitzada dels treballadors d'acollir-se a les ajudes.  
e) Document en què es reculla el compromís de l'empresa de realitzar la seua aportació al finançament de les ajudes en la forma i terminis que s'establixen en la base sisena.  
f) Document en què reculla el compromís de l'empresa d'anticipar als treballadors les ajudes prèvies a la jubilació ordinària que els hagen sigut reconegudes, si transcorreguts tres mesos des de la seua concessió no s'han fet efectives per causes imputables a la esta, i podrà rescabalar-se aquella de les quantitats anticipades, amb acreditació prèvia d'estes, en el moment d'efectuar la seua aportació.  
g) Certificació de la Tresoreria General de la Seguretat Social on consten els períodes de permanència d'alta en la Seguretat Social.  
h) Certificació de l'Institut Nacional de la Seguretat Social o de l'Institut Social de la Marina sobre bonificació d'edat que corresponga, si és el cas.  
Cinquena. Extinció i incompatibilitat de les ajudes  
1. Les ajudes prèvies a la jubilació ordinària i l'obligació de cotitzar s'extingiran:  
a) Quan el treballador beneficiari complisca l'edat ordinària de jubilació real, o teòrica per aplicació de coeficients reductors d'edat.  
b) En cas de defunció del beneficiari.  
c) Per declarar-se al treballador, amb posterioritat al reconeixement de l'ajuda, una incapacitat permanent total per a la professió habitual, absoluta o gran invalidesa.  
d) Pel començament d'activitat remunerada, per compte propi o d'altri, amb posterioritat al reconeixement de l'ajuda.  
2. L'ajuda prèvia a la jubilació ordinària serà incompatible, en tot cas, amb la percepció de pensió per incapacitat permanent absoluta o gran invalidesa o amb les prestacions per desocupació.  
Sisena. Forma d'ingrés de les aportacions a càrrec de l'empresa i de les administracions públiques  
1. Les empreses ingressaran l'aportació a càrrec seu, ajudes i quotes, en tantes anualitats com anys romanguen els treballadors percebent les ajudes, amb un màxim de cinc.  
No obstant el que disposa el paràgraf anterior, l'empresa podrà optar per realitzar un únic pagament, i en este cas haurà de manifestar-ho per escrit a la Tresoreria General de la Seguretat Social, i haurà d'efectuar aquella l'ingrés que li corresponga dins del termini dels trenta dies següents a la notificació per l'òrgan gestor.  
2. Per al finançament previst en el primer paràgraf del número anterior, l'ingrés de la primera anualitat haurà de realitzar-se en el termini de trenta dies naturals, a partir de la seua notificació per l'òrgan gestor, presentant en el mateix termini garanties suficients en dret segons el parer de la Tresoreria General de la Seguretat Social, per a respondre del pagament de les obligacions pendents i la validesa de les quals s'estendrà des que els treballadors hagen de començar a percebre les ajudes fins a almenys un any després del venciment de l'anualitat que es garantix.  
El termini per al pagament de les anualitats restants serà el dels trenta dies naturals immediatament anteriors a la iniciació de l'anualitat de què es tracte.  
3. La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, i ho podrà fer fraccionadament, per anualitats, fins a un màxim de quatre anys.  
Setena. Supletorietat de normes  
Quant a l'extinció i incompatibilitat de les ajudes, els supòsits en què pertoca la devolució de quantitats i el règim de garanties de les empreses i, en general, en allò no previst en esta disposició, caldrà ajustar-se al que disposa l'Ordre de 5 d'octubre de 1994, del Ministeri de Treball i Seguretat Social (BOE núm. 253, de 22.10.1994), per la qual es regula la concessió d'ajudes prèvies a la jubilació ordinària en el sistema de la Seguretat Social a treballadors afectats per processos de reestructuració d'empreses.  
Títol II  
Ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials  
Capítol I  
Ajudes per a sufragar els costos dels convenis especials   
de cotització a la Seguretat Social  
Vuitena. Objecte i import de les ajudes  
Les ajudes es destinaran a subvencionar parcial o totalment el cost anual dels convenis especials de cotització regulat per l'Ordre TAS/2865/2003 de 13 d'octubre, del Ministeri de Treball i Afers Socials (BOE de 18.10.2003).  
El límit màxim de l'ajuda per beneficiari serà de 4.884 euros anuals o 407 euros mensuals.  
Novena. Beneficiaris  
Podran ser beneficiaris de les ajudes els treballadors que van extingir la seua relació laboral en virtut d'algun dels expedients de regulació d'ocupació que es detallen en l'annex II que s'incorpora a estes bases, i que en el moment de la sol·licitud compten amb una edat igual o superior a 55 anys.  
Desena: Documentació especifica  
A la sol·licitud s'adjuntarà, a més de l'exigida en el títol IV, la còpia de la resolució per la qual es va aprovar el conveni o convenis especias de cotització. En cas d'interrupció haurà d'acreditar-se la seua represa.  
L'acreditació relativa a la seua inclusió com a afectada o afectat en algun dels expedients de regulació d'ocupació continguts en l'annex abans mencionat, es durà a terme per mitjà de certificació lliurada d'ofici per la Direcció General de Treball, Cooperativisme i Economia Social.  
Capítol II  
Subvencions d'interessos de préstecs i pòlisses de crèdit el destí dels qual siga el pagament de les cotitzacions mensuals corresponents als convenis de cotització inclosos en el règim   
d'ajudes del capítol I.  
Onzena. Objecte, beneficiaris i quantia de les ajudes  
Els beneficiaris indicats en el capítol anterior podran obtindre, a més, ajudes en concepte de subvenció d'interessos si per al pagament de les cotitzacions mensuals dels convenis especials concerten préstecs o pòlisses de crèdit, exclusivament destinats a este fi.   
La concessió d'estes ajudes no suposarà automàticament que es concedisquen les establides en el capítol I ni viceversa, encara que es declara la compatibilitat per a la percepció d'ambdues.  
L'import màxim anual que cada beneficiari podrà percebre serà de 870,95 euros.  
Dotzena. Documentació especifica  
Els interessats adjuntaran a la seua sol·licitud:  
a) Còpia de la pòlissa de crèdit o contracte de préstec, individual o col·lectiva, concertada/o amb l'entitat bancària o d'estalvi.  
b) Certificació de la dita entitat en què conste que tals instruments de crèdit es destinen al pagament de les cotitzacions mensuals a través d'un compte obert exclusivament per a tal fi.  
c) Períodes de liquidació d'interessos i quadro d'amortització del principal, en el cas dels préstecs.  
Títol III  
Ajudes destinades a subvencionar parcialment plans   
de prejubilació promoguts per les empreses o els seus treballadors  
Tretzena. Objecte i beneficiaris  
Es podran concedir ajudes a fi de subvencionar el cost dels plans de prejubilació als treballadors que voluntàriament s'hi acullen i que hagen extingit la seua relació laboral en virtut d'un expedient de regulació d'ocupació autoritzat per l'autoritat laboral competent o per mitjà d'interlocutòria dictada en un procediment concursal a l'empara de l'article 64 de la Llei Concursal, o per la causa prevista en l'article 52. c) de l'Estatut dels Treballadors.  
Els compromisos assumits per les empreses amb estos treballadors s'instrumentaran d'acord amb el règim previst en la disposició addicional primera de la Llei de Regulació dels Plans i Fons de Pensions aprovat pel Reial Decret Legislatiu 1/2002, de 29 de novembre.  
Els plans hauran de ser concertats amb entitats asseguradores autoritzades per a operar per la Llei 30/1995, de 8 de novembre, d'Ordenació i Supervisió de les Assegurances Privades i hauran de consistir en les modalitats recollides en l'article 4.1 a) i b) del text refós de la Llei de Regulació dels Plans i Fons de Pensions abans mencionada.  
Les prestacions assegurades consistiran en:  
a) Rendes amb caràcter temporal.  
b) Complement de prestacions.  
c) Cotitzacions corresponents a convenis especials subscrits amb la Seguretat Social.  
Amb caràcter general els plans tindran efecte a partir de l'exercici en què se sol·licite l'ajuda. En el cas que s'hagen subscrit en exercicis anteriors al de sol·licitud hauran de desplegar els seus efectes en el que se sol·licite i posteriors en un percentatge superior al quaranta per cent.  
Catorzena. Quantia de les ajudes  
1. Quan l'acceptant del plans siga l'empresa la subvenció no podrà superar el quaranta per cent del cost global, incloses les primes degudes i les despeses d'estudi i gestió.  
L'aportació empresarial comprendrà la totalitat de la indemnització legal o pactada que corresponga percebre als treballadors com a conseqüència de l'extinció dels contractes de treball més l'aportació voluntària que realitze.  
L'import de la subvenció tindrà com a límit la quantitat que resulte de multiplicar la xifra de 20.000 euros pel nombre de treballadors inclosos en el plans. La subvenció s'aplicarà al cost global de la prima.  
2. Quan els plans siguen promoguts directament pels treballadors, l'import de la subvenció serà la diferència entre el cost del plans i la seua aportació, que no podrà ser inferior a la indemnització legal percebuda per tots els partícips.  
3. En el cas dels treballadors afectats pels expedients de regulació d'ocupació que consten en l'annex i els que siguen partícips d'un Plans les prestacions dels quals assegurades siguen les indicades en els paràgrafs a) o b) de la base anterior, que sol·liciten les ajudes a l'objecte exclusiu de capitalitzar les cotitzacions corresponents a convenis especials subscrits amb la Seguretat Social, l'import màxim per treballador no podrà excedir el resultat de multiplicar la quantitat de 407 euros pel nombre de mesos que falten per a arribar a l'edat de jubilació ordinària, prenent-se les fraccions de mes com a mes complet.  
En este supòsit no es requerirà aportació al plans per part dels treballadors.  
Quinzena. Documentació especifica.  
A les sol·licituds s'adjuntarà la documentació següent:  
a) Relació dels treballadors sol·licitants  
b) Acta de l'acord adoptat entre l'empresa i els treballadors, o els seus representants legals en les empreses que tenen delegats de personal o comité d'empresa, sobre el pla a què s'adherisquen, llevat que este es promoga directament pels treballadors.  
c) Document d'acceptació com a partícip en el pla de tots i cada un dels sol·licitants.   
d) Almenys tres ofertes o pressupostos del pla o del contracte d'assegurança col·lectiva de rendes que es pretenga subscriure.   
e) En el cas de plans complementaris l'objecte exclusiu dels qual siga la capitalització de les quotes dels convenis especials, s'aportarà còpia del que es complementa.  
Títol IV  
Disposicions comunes  
Capítol I  
Setzena. Prohibició per a ser beneficiari  
No podran tindre la condició de beneficiaris els subjectes que incórreguen en les prohibicions recollides en els apartats 2 i 3 de l'article 13 de la Llei General de Subvencions.  
Dissetena. Sol·licituds, documentació i termini  
1. Les sol·licituds es realitzaran per mitjà d'instància dirigida al conseller d'Economia, Hisenda i Ocupació segons model normalitzat i es presentaran en qualsevol dels registres d'entrada de la Conselleria d'Economia, Hisenda i Ocupació o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Les sol·licituds de les ajudes, excepte per a les recollides en el títol I que es regiran pel que disposa la base primera, es podran formular individualment o col·lectivament. En este cas els interessats hauran de designar un representant amb qui s'entendran totes les actuacions.  
2. S'hi haurà d'adjuntar, a més de la que per a cada tipus d'ajudes s'especifica en les bases corresponents, la documentació següent:   
a) Còpia del document nacional d'identitat i, si és el cas, del seu representant legal.   
b) Dades de domiciliació bancària segons model facilitat a este efecte (fitxa de manteniment de tercers). Quan la subvenció es lliure a favor de l'empresa o entitat de previsió o d'assegurances, estes dades es referiran a estos últims.  
c) Declaració responsable relativa que el sol·licitant no és deutor de la Generalitat per reintegrament de subvencions.  
d) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
3. La presentació de la sol·licitud a la convocatòria comportarà l'autorització a la Conselleria d'Economia, Hisenda i Ocupació perquè esta, als efectes que el sol·licitant acredite el compliment de les seues obligacions tributàries i amb la Seguretat Social en els termes establits en l'article 13 de la Llei General de Subvencions i en l'article 22 del seu Reglament, puga demanar:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
Dels Servicis Territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.  
No obstant això, el sol·licitant podrà denegar expressament el consentiment, i aleshores haurà d'aportar junt amb la resta de la documentació les certificacions abans assenyalades, que hauran de tindre una vigència d'almenys cinc mesos comptats a partir de la data de presentació de la sol·licitud.  
4. En el cas que el sol·licitant no estiga obligat a presentar les declaracions o documents a què fan referència els articles 18 i 19 del RD 887/2006, de 21 de juliol, pel qual s'aprova el Reglament de la Llei General de Subvencions, es presentarà la declaració responsable indicada en l'article 22.1.   
5. En el cas que els documents exigits que han d'adjuntar la sol·licitud de concessió d'ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i no hagen transcorregut més de cinc anys des de la finalització del procediment a què corresponguen.  
En el cas d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
6. Quan la sol·licitud no reunisca els requisits assenyalats en l'article 70.1 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta ordre resulte exigible, es requerirà l'interessat, de conformitat amb l'article 71 de la Llei, perquè en el termini de 10 dies, esmene la falta o aporte els documents preceptius, amb indicació que, si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en l'article 42 de la Llei.  
7. El termini per a la presentació de sol·licituds es fixarà anualment en la resolució en què s'efectue la convocatòria de les ajudes i es done publicitat als crèdits pressupostaris que les financen.  
Divuitena. Òrgans competents i procediment de concessió de les ajudes. Instrucció i resolució del procediment  
1. Serà competent per a convocar les ajudes regulades en esta ordre, publicar les dotacions anuals i dictar la resolució dels procediments de concessió, el/la titular de la Direcció General de Treball, Cooperativisme i Economia Social, per delegació del conseller d'Economia, Hisenda i Ocupació.  
2. El procediment per a la concessió de les ajudes es durà a terme en forma directa, de conformitat amb l'article 22.2.c) de la Llei General de Subvencions, sense necessitat d'esperar a la finalització del termini per a presentació de sol·licituds i sempre que hi haja crèdit adequat i suficient.  
3. La instrucció es realitzarà per l'Àrea de Relacions Laborals i Seguretat Laboral.   
El termini màxim per a tramitar el procediment i notificar la resolució serà de sis mesos comptat des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, i això sense perjuí del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció que en fa la Llei 4/1999, de 13 de gener.   
El transcurs del termini assenyalat sense que s'haja dictat i notificat resolució expressa, legitimarà l'interessat que ha deduït la sol·licitud per a entendre-la desestimada per silenci administratiu, sense perjuí que subsistisca l'obligació legal de resoldre sobre la petició formulada.  
4. El director general de Treball, Cooperativisme i Economia Social vista la proposta elevada per l'instructor del procediment resoldrà, per delegació del conseller d'Economia, Hisenda i Ocupació, les ajudes regulades en les presents bases, fixarà expressament la quantia i hi incorporarà, si és el cas, les condicions, obligacions i determinacions accessòries a què haja de subjectar-se el beneficiari. Les resolucions esgoten la via administrativa.  
Capítol II  
Dinovena. Pagament de les ajudes regulades en el títol I  
1. El pagament de les ajudes previstes en el títol I es durà a terme per la Tresoreria General de la Seguretat Social en la mateixa forma i terminis que les pensions del mateix sistema de la Seguretat Social, una vegada garantida el seu finançament per part de l'empresa.  
Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec, en tantes anualitats com anys romanguen els treballadors percebent-les, amb un màxim de cinc, i hauran de fer-se els ingressos en la forma següent:  
a) La primera anualitat s'haurà d'ingressar en el termini de trenta dies naturals a partir de la notificació de la concessió de les ajudes.  
b) La resta d'anualitats s'ingressarà en el termini de trenta dies naturals immediatament anteriors a la iniciació de l'anualitat de què es tracte.  
c) L'empresa haurà d'aportar garanties suficients segons el parer de la Tresoreria General de la Seguretat Social, que s'hauran d'estendre des que els treballadors comencen a percebre les ajudes fins a almenys un any després del venciment de l'anualitat que garantisquen. Les dites garanties s'aportaran prèviament o simultàniament a l'ingrés especificat en l'apartat a), i podran consistir en qualsevol de les admeses en dret.  
d) No obstant el que disposa el número anterior, les empreses poden optar per realitzar un únic pagament, i en este cas hauran de manifestar-ho per escrit a la Tresoreria General de la Seguretat Social, i s'haurà d'efectuar l'ingrés dins del termini de trenta dies següents a la data en què se'ls notifique la concessió de l'ajuda.  
e) La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, i podran fer-ho fraccionadament, per anualitats i col·lectius de treballadors, fins a un màxim de quatre anys.  
Vintena. Pagament de les ajudes regulades en els títols II i III  
1. El pagament de les ajudes establides en el títol II s'efectuarà en els termes fixats en les resolucions de concessió, segons les especificacions següents:  
a) El pagament de les ajudes establides en el capítol I s'efectuarà amb justificació prèvia de l'ingrés de les quotes dels convenis especials en la Tresoreria de la Seguretat Social, es podran efectuar pagaments parcials corresponents a les justificacions que es presenten de conformitat amb el règim disposat per l'article 47 bis de la Llei d'Hisenda Pública de la Generalitat.   
Es podrà lliurar anticipadament el pagament de la totalitat de la subvenció, si així ho autoritza el Consell, i en este cas es fixarà com a garantia l'exclusiva disponibilitat del compte de destí de les ajudes per al pagament de les quotes referides.  
b) El pagament corresponent a la subvenció d'interessos recollida en el capítol II, s'efectuarà amb liquidació prèvia total o parcial, degudament certificada per l'entitat bancària creditora. La dita certificació podrà ser individual o col·lectiva en els mateixos termes en què s'haja instruït l'expedient.  
2. El pagament de les ajudes establides en el títol III s'efectuarà capitalitzant l'aportació de la Conselleria d'Economia, Hisenda i Ocupació en la seua totalitat. Per a això s'haurà de presentar en el termini de 30 dies des de la notificació de la resolució:   
a) Pòlissa del pla o contracte d'assegurança col·lectiva subscrit.  
b) Acreditació de l'ingrés de l'aportació al pla o contracte d'assegurança o, si és el cas, quadre de finançament en què s'especifique el calendari de venciment de les primes. En este supòsit s'aportarà garantia suficient en dret.  
La subvenció es lliurarà directament a les entitats de previsió amb què s'haja subscrit el pla o contracte d'assegurança, o a les empreses si han anticipat el pagament total de les primes.  
Quan els plans s'hagen subscrit pels treballadors indicats en l'apartat tercer de la base catorzena no es requerirà la documentació assenyalada en el paràgraf b).  
Vint-i-unena. Disposició comuna per al pagament de les ajudes  
Sense perjuí del que s'ha assenyalat anteriorment s'haurà d'aportar, prèviament al pagament de les ajudes, declaració responsable relativa que el beneficiari no és deutor de la Generalitat per reintegrament de subvencions.  
Capítol III  
Vint-i-dosena. Minoració i revocació de les ajudes concedides  
Seran causes de revocació o minoració de les ajudes concedides les previstes en l'article 37 de la Llei General de Subvencions i específicament l'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la seua finalitat o la falta de justificació d'esta. Això donarà lloc a la incoació, per l'òrgan competent per a la concessió de les ajudes, de l'expedient corresponent que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
Vint-i-tresena. Concurrència d'ajudes públiques  
Serà incompatible la percepció de les ajudes concedides a l'empara de les presents bases quan en concurrència amb altres ajudes s'excedisca l'import del fet subvencionat. El seu incompliment podrà donar lloc a la minoració de la subvenció concedida o, si és el cas, al reintegrament de l'excés obtingut amb l'exigència de l'interés de demora corresponent.  
Vint-i-quatrena. Règim sancionador  
S'aplicarà el règim sancionador previst en el títol IV de la Llei General de Subvencions per les infraccions administratives en què incórreguen els beneficiaris de les ajudes regulades en les presents bases.  
Vint-i-cinquena. Actualització de l'import de les ajudes  
Anualment, a partir de l'any de publicació de les presents bases i mentre romanguen en vigor, s'actualitzaran els imports de les ajudes d'acord amb les variacions de l'IPC de l'any anterior al de la convocatòria. L'actualització que, si és el cas, corresponga es fixarà pel director general de Treball, Cooperativisme i Economia Social en la resolució que es dicte de conformitat amb el que disposa l'apartat 1 de la base divuitena.  
Annex II  
Expedients de regulació d'ocupació a què fa referència la base novena  
Número expedient de  
regulació d'ocupació Data resolució Autoritat laboral  
10/90, 26/92 06/90 i 04/92 Director general de Treball  
125/93, 144/93 02/07/93 Director general de Treball. (M. Treball i Seguretat Social)  
16/96 30/07/96 Director provincial de Treball i Afers Socials d'Alacant  
227/96 30/12/96 Director territorial de Treball i Afers Socials de València   
7/97, 8/97 y 9/97 27/06/97 Director general de Treball i Seguretat Laboral  
141/05 02/07/93 Director general de Treball, Cooperativisme i Economia Social i Jutjat Mercantil núm. 1   
 de València (Proc. Concursal núm. 141/05)  
\* \* \* \* \*  
ANEXO II  
Expedientes de regulación de empleo a que hace referencia la base novena  
Número de expediente  
Regulación de empleo Fecha resolución Autoridad laboral  
10/90, 26/92 06/90 y 04/92 Director general de Trabajo  
125/93, 144/93 02/07/93 Director general de Trabajo. (M. Trabajo y Seguridad Social)  
16/96 30/07/96 Director provincial de Trabajo y Asuntos Sociales de Alicante   
227/96 30/12/96 Director territorial de Trabajo y Asuntos Sociales de Valencia  
7/97, 8/97 y 9/97 27/06/97 Director general de Trabajo y Seguridad Laboral  
141/05 02/07/93 Director general Trabajo, Cooperativismo y Economía Social y Juzgado de lo Mercantil nº 1  
 de Valencia. (Proc. Concursal nº 141/05)